b'\n_START_ARTICLE_\nOppdrift\n_START_SECTION_\nEksempler p\xc3\xa5 oppdrift\n_START_PARAGRAPH_\nTettheten til atmosf\xc3\xa6ren er avhengig av h\xc3\xb8yden. N\xc3\xa5r et luftskip stiger i atmosf\xc3\xa6ren, vil derfor oppdriften minke, siden tettheten til den omkringliggende luften blir mindre. Tettheten i vann er derimot s\xc3\xa5 godt som konstant. En ub\xc3\xa5t st\xc3\xb8ter ut vann fra oppdriftstankene sine (og fyller dem med luft), og kan dermed stige, fordi oppdriften er den samme (volumet til ub\xc3\xa5ten er det samme), men vekten blir mindre._NEWLINE_N\xc3\xa5r et flytende legeme stiger eller synker vil kreftene rundt legemet endre seg, og siden alle legemer til en viss grad er sammenpressbare, vil ogs\xc3\xa5 volumet til legemet endre seg. Oppdrift er avhengig av volum, slik at oppdriften til et legeme blir mindre dersom legemet komprimeres, og \xc3\xb8ker om legemet utvider seg._NEWLINE_Dersom kompressibiliteten (sammenpressbarheten) til et legeme er mindre enn kompressibiliteten til v\xc3\xa6sken som omgir det, er legemet i stabil likevekt, og vil holde seg i ro. Hvis kompressibiliteten er st\xc3\xb8rre enn i omgivelsene, vil likevekten til legemet derimot v\xc3\xa6re ustabil, og den vil stige eller synke om den kommer litt ut av likevekten._NEWLINE_Dybden til en ub\xc3\xa5t er ustabil. En ub\xc3\xa5t er mer kompressibel enn det omkringliggende vannet, og n\xc3\xa5r dybden \xc3\xb8ker, f\xc3\xb8rer det \xc3\xb8kte trykket til at volumet til ub\xc3\xa5ten minker. Dette f\xc3\xb8rer til at mindre vann blir omplassert, og oppdriften blir mindre.  _NEWLINE_H\xc3\xb8yden til en ballong er stabil. N\xc3\xa5r en ballong stiger, vil volumet \xc3\xb8ke p\xc3\xa5 grunn av det minkende trykket, men lasten til ballongen blir ikke utvidet. Den gjennomsnittlige tettheten til ballongen minker derfor mindre enn den omkringliggende luften, og oppdriften reduseres, fordi vekten av den omplasserte luften minker. En stigende ballong vil derfor etter hvert slutte \xc3\xa5 stige. P\xc3\xa5 lignende m\xc3\xa5te vil en fallende ballong slutte \xc3\xa5 falle. _NEWLINE_Oppdrift omhandler evnen et legeme har til \xc3\xa5 flyte i en v\xc3\xa6ske. B\xc3\xa5ter flyter i vann, og ballonger svever i luften, p\xc3\xa5 grunn av oppdrift. S\xc3\xa5 godt som alt har oppdriftskrefter. Et sunket skip flyter ikke, men oppdriften gj\xc3\xb8r den likevel lettere, mens et menneske veier mindre p\xc3\xa5 grunn av oppdriftskreftene i luften. Oppdrift var kjent av selv de f\xc3\xb8rste menneskene, som for eksempel s\xc3\xa5 vedkubber flyte, lagde kanoer og etter hvert mer sofistikerte b\xc3\xa5ter. Konseptet bak oppdrift ble derimot ikke fullt ut forst\xc3\xa5tt f\xc3\xb8r man begynte \xc3\xa5 studere v\xc3\xa6sker.\n_START_SECTION_\nTetthet\n_START_PARAGRAPH_\nDersom vekten til et legeme er mindre enn vekten til v\xc3\xa6sken legemet presser bort, s\xc3\xa5 har legemet mindre gjennomsnittlig tetthet enn v\xc3\xa6sken, og har en oppdrift som er st\xc3\xb8rre enn vekten. Hvis v\xc3\xa6sken har en overflate, slik som en sj\xc3\xb8, vil legemet flyte slik at det presser vekk samme mengde vann som vekten av legemet. Dersom legemet er nedsunket i v\xc3\xa6sken, slik som en ub\xc3\xa5t under vann eller en ballong i luften, vil legemet stige. _NEWLINE_Dersom legemet har n\xc3\xb8yaktig samme tetthet som v\xc3\xa6sken, s\xc3\xa5 er oppdriften like stor som vekten, og legemet vil hverken stige eller synke. _NEWLINE_Et legeme med h\xc3\xb8yere gjennomsnittlig tetthet enn v\xc3\xa6sken, vil ha mindre oppdrift enn vekten av legemet, og det vil synke. _NEWLINE_Et skip flyter, selv om det er laget av st\xc3\xa5l (som er mye tyngre enn vann), fordi skroget omgir et luftvolum, og dette f\xc3\xb8rer til en gjennomsnittlig tetthet som er mindre enn tettheten til vannet.'